
Theatrum Gloriae Dei – Isten jelenlétének vizsgálata Hans Urs von Balthasar teodrámájában és Wolfhart Pannenberg történelemteológiájban

A 21. századi teológia egyik fontos kérdése, hogy milyen szerepe van az embernek Isten királyságának eljövetelében? Az ember szerepének problémaköre és a kálvini színtérmetafora a kutatás azon kérdését veti fel, hogy lehet-e a világ Isten dicsőségének színtere, és ha igen, akkor miként jelenlévő Isten dicsőségének színtere ma – akár az ember által is? Így a pályamunka hipotézise a következő: a világ Isten dicsőségének színtere, és ez a színtér ma is jelenlévő.

A feltevés megválaszolásához két teológus kritikai bemutatását választottam, akiknek a témához kapcsolódó műveit feldolgoztam és szisztematikusan elemeztem a másodlagos források segítségével. Először Hans Urs von Balthasar interdiszciplináris teodráma-elméletével az isteni és az emberi cselekvés dramatikus vonásait tártam fel, melyek rámutattak az isteni kijelentés drámai jellegére, valamint felrajzolták a teremtett színteret, ahol a teremtmény a drámában találja magát. Másodszor a teodráma szupranaturális elméletét Pannenberg objektív történelemszemléletében helyeztem el, amely megközelítés tudományfilozófiai alapja a popperi falszifikáció-elméletnek is megfelel. A két teológus bemutatásakor a korszerű bibliai teológiai ismeretek által tájékozódtam, valamint a színházmetafora teológiatörténeti hátterét is felkutattam, melyet alapvetésként közöltem a pályamunkában. Mindezek által a Biblia és az Egyház teológiai tanításának alapján vizsgáltam a két – sajátomtól eltérő teológiai tradícióból építkező – teológust.

A pályamunka újszerű és általam alkotott részét képezi a két teológus egymás mellé állítása a modern gnosztikus jelenségekkel szemben. E kapcsolat a balthasari szentháromságtanból építkező ontológiában, illetve a pannenbergi történelemteológiában áll, amely az Isten és az ember közötti különbséget tisztázva mindenki számára elérhetővé teszi az isteni kijelentést. Ezentúl fontos kritikai észrevételeket tettem Pannenberg teológiája kapcsán, mely a hegeli fogalmak miatt a folyamatteológiához került közel, azzal pedig a 20–21. századi gnoszticizmushoz. A legfontosabb és számomra legkedvesebb eredménynek azt tartom, hogy a drámaiság és a történeti valóság átfedésében Krisztus testének analógiájára, az Egyházra mutathattam rá, melynek Isten dicsőségének színterén állandó feladata, hogy engedje ezt a dicsőséget átragyogni magán.



